7 corresponsals de Sagunt participen en la trobada de fi de curs del Consorci Xarxa Joves.net 2021
12 de juliol 2021

![](/media/1csgoua3/71-c_trobadajuventud.jpg)  
  

Els dies 7 i 8 de juliol va tindre lloc en el campament Jaume I d’Alcossebre la trobada de fi de curs organitzada per la Xarxa Joves.net, consorci conformat per 22 ajuntaments de la nostra província. Dels 56 joves que han participat en la jornada, 7 d'ells són de Sagunt. 

  

La trobada està organitzada pels departaments de Joventut dels municipis participants i forma part de les activitats programades en el Conveni de col·laboració entre l'Institut Valencià de la Joventut i la Xarxa Joves.net. Des de l'any 2010 la Xarxa Joves.net ha realitzat trobades de fi de curs dels Corresponsals Juvenils amb més de 100 assistents per activitat. No obstant això, enguany, a causa de la crisi de la Covid-19, s'ha hagut de respectar la limitació d'aforament amb 56 joves. 

  

La jornada va transcórrer amb total normalitat, entre jocs i aprenentatges, oci saludable, a més d'un taller de coneixement, valoració de la biodiversitat marina del Mediterrani i sensibilització sobre la presència de fem marí a la platja. A més, s'han combinat activitats de platja com paddle surf, amb activitats de conscienciació mediambiental, ja que l'ONG Xaloc Mar va organitzar una recollida selectiva de residus en la mar. Cal destacar la implicació i ganes de participació dels joves, així com la seua disposició per complir totes les normes extraordinàries per la situació de pandèmia.

  

El Consorci Xarxa Joves.net està format pels Ajuntaments d'Alaquàs, Albal, Aldaia, Almussafes, Barrio de Cristo, Benetússer, Catarroja, Godella, Manises, Mislata, Moncada, Paiporta, Paterna, Picanya, Picassent, La Pobla de Farnals, Quart de Poblet, Sagunt, Sedaví, Silla, Torrent i Xirivella.

  

Esta xarxa de treball compartix un comú denominador: desenvolupar polítiques de joventut basades en claus metodològiques comunes, com la participació, la creativitat i la innovació, l'animació relacional, la informació i el treball en xarxa. Cerca sempre fer efectiva la igualtat d'oportunitats i el desenvolupament integral dels i les joves com a ciutadans i ciutadanes en el context d'una societat democràtica. A més, de crear espais de trobada entre joves que participen en projectes d'oci educatiu en els seus municipis. Estes trobades combinen moments de formació, participació, diversió i intercanvi d'idees i projectes, que posen el valor el treball dels i les joves en els seus entorns més pròxims. 

​​  

  

*   [](http://www.facebook.com/sharer.php?u=https://aytosagunto.es/va/actualitat/7-corresponsals-de-sagunt-participen-en-la-trobada-de-fi-de-curs-del-consorci-xarxa-joves-net-2021/ "Facebook")
*   [](http://twitter.com/share?url=https://aytosagunto.es/va/actualitat/7-corresponsals-de-sagunt-participen-en-la-trobada-de-fi-de-curs-del-consorci-xarxa-joves-net-2021/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/7-corresponsals-de-sagunt-participen-en-la-trobada-de-fi-de-curs-del-consorci-xarxa-joves-net-2021/ "Linked In")
*   [](mailto:?body=https://aytosagunto.es/va/actualitat/7-corresponsals-de-sagunt-participen-en-la-trobada-de-fi-de-curs-del-consorci-xarxa-joves-net-2021/)